અમે મંદિરના એક કર્મચારીને પૂછ્યું કે મંદિરમાં યાત્રીઓના નિવાસ-ભોજનની વ્યવસ્થા થઈ શકે તેમ છે કે નહિ. તેમણે કાંઈક સંકોચ સાથે કહ્યું કે યાત્રીનિવાસ માટે મંદિર-પરિસરમાં એક મોટો ઓરડો છે, પરંતુ અત્યારે તેમાં બીજો સામાન ભરેલો છે, તેથી યાત્રીઓના નિવાસ માટે હમણાં તો મંદિર-પરિસરમાં કોઈ વ્યવસ્થા થઈ શકે તેમ નથી. પરંતુ તેમણે સામેથી જ અમને નિવાસ-ભોજન માટે વિકલ્પ બતાવ્યો. રસ્તાની સામેની બાજુ, ગંગાજીના કિનારા તરફ એક સજ્જનનું મોટું મકાન છે. તેઓ યાત્રીઓ માટે નિવાસ-ભોજનની વ્યવસ્થા કરે છે. અમે મંદિર-પરિસરમાંથી બહાર આવ્યા. રસ્તાની પાસે જ તે મોટું મકાન જોયું. અમે તેમને મળ્યા. અમારા નિવાસ-ભોજનની વ્યવસ્થા થઈ ગઈ.